Twee sterf op Japanse skip met koronavirusPassasiers word sedert 3 Februarie aan boord in isolasie gehou (Foto: Eugene Hoshiko, AP) Twee bejaarde passasiers wat aan boord was van die Diamond Princess-skip is dood nadat hulle die koronavirus op die skip opgedoen het. Dit volg ná dié skip sedert 3 Februarie in die Jokohama-hawe in Japan geanker is nadat een passasier positief vir die koronavirus getoets het. Die passasiers word sedertdien aan boord in isolasie gehou. Sowat 440 passasiers wat nie positief vir die virus getoets het nie, is Woensdag ná 14 dae kwarantyn toegelaat om die skip te verlaat. Teen Vrydag sal nog 1 000 passasiers na verwagting in groot groepe terugkeer land toe. Toetsresultate van sommige passasiers aan boord is steeds uitstaande. Passasiers wat ’n kamer met virusbesmette passasiers gedeel het, word tans nog in isolasie op die skip gehou. Die BBC berig minstens 621 van die 3 700 passasiers aan boord is reeds positief vir die virus getoets. Japan se departement van gesondheid het bevestig dat dié pasiënte onmiddellik na mediese fasiliteite gestuur is om die nodige behandeling te ontvang. Meer as 150 van dié passasiers was Australiërs. Hulle het reeds in Darwin in Australië aangekom, waar hulle twee weke onder kwarantyn geplaas gaan word. ’n Groot groep passasiers van Hongkong is reeds terug in die stad, waar hulle ook geïsoleer gaan word. Die 74 passasiers van Brittanje gaan Vrydag terugkeer huis toe. Passasiers aan boord van die Diamond Princess-skip (Foto: Eugene Hoshiko, AP) Kentaro Iwata, Japanse gesondheidskundige en professor in die afdeling vir aansteeklike siektes aan die Japanse Kobe-universiteit, het die skip besoek en die situasie aan boord as “chaoties” beskryf. Iwata sê hy betwyfel dit dat die skip se bestuur in beheer van die virus is. “Die skip was nie toegerus om voldoende infeksiebeheer toe te pas nie,” sê Iwata. Japanse owerhede het ook die besluit om die passasiers geïsoleerd aan boord te hou, bevraagteken. Mediese kundiges wat die kwarantynproses aan boord waargeneem het, beskryf die situasie as die “perfekte virusinkubator”. Sowat 349 nuwe gevalle van dié gevreesde virus is teen Woensdag in die Hubei-provinsie in China aangemeld. Volgens China se provinsiale gesondheidskommissie is daar reeds 118 mense dood. Altesaam 62 031 gevalle is in dié provinsie bevestig. Meer as 700 bevestigde gevalle is in Japan aangemeld. Volgens die WGO se jongste beskikbare syfers is daar wêreldwyd reeds 75 674 gevalle van dié siekte waaronder 2 126 mense reeds dood is.